6c1f3e9caa88b6eb88dbd1a360995983
### Πως πάω στο Αγκίστρι;


travelmyth.gr
2020.40

Το Αγκίστρι διαθέτει δύο φυσικά λιμάνια, ένα στην πρωτεύουσα του νησιού, το Μεγαλοχώρι, και ένα στην περιοχή Σκάλα. Όσοι επιθυμούν να ταξιδέψουν στο Αγκίστρι, μπορούν να μεταβούν στο νησί **ακτοπλοϊκώς**. Τα δρομολόγια πλοίων ξεκινούν από **το λιμάνι του Πειραιά** σε τακτά χρονικά διαστήματα. Τα ακτοπλοϊκά ταξίδια **με συμβατικό πλοίο** από Πειραιά έχουν προορισμό το λιμάνι της Σκάλας και η διαδρομή διαρκεί περίπου 1:30 ώρα. Δρομολόγια πραγματοποιούνται επίσης και με **ιπτάμενο δελφίνι** από Πειραιά προς το λιμάνι του Μεγαλοχωρίου με διάρκεια διαδρομής περίπου 55 λεπτά.  

  

Εναλλακτικά, στο Αγκίστρι μπορείτε να μεταβείτε και **από την Αίγινα**, είτε με **θαλάσσιο ταξί**, είτε με το **Agistri Express**. Μπορείτε επίσης να χρησιμοποιήσετε το φέρρυ που κάνει τη διαδρομή Πειραιάς - Αίγινα - Αγκίστρι. Η Αίγινα συνδέεται και με τα δύο λιμάνια του Αγκιστρίου.



8c342eed3bb15bdf65963c4c6299aff9
### Πόσο κάνει το εισιτήριο για Αγκίστρι;


travelmyth.gr
2020.40

Σύμφωνα με τα στοιχεία του Ιουλίου 2020, το εισιτήριο από το λιμάνι του Πειραιά προς το λιμάνι του Μεγαλοχωρίου **με ιπτάμενο δελφίνι κοστίζει γύρω στα 13€**, ενώ το εισιτήριο από Πειραιά προς το λιμάνι της Σκάλας **με συμβατικό πλοίο κοστίζει 11,50€**.  

  

Από την Αίγινα, εάν πάρετε το **συμβατικό πλοίο από Πειραιά**, η διαδρομή διαρκεί περίπου 20 λεπτά και η τιμή του εισιτηρίου ανέρχεται στα **2,80€**, ενώ η διαδρομή από Αίγινα με **ιπτάμενο δελφίνι** διαρκεί 10 λεπτά και κοστίζει **5,50€**. Αν επιλέξετε να μεταβείτε στο Αγκίστρι με το τοπικό καράβι **Agistri Express**, το ταξίδι θα διαρκέσει περίπου 10 λεπτά και θα πληρώσετε **5€**. Τέλος, στην περίπτωση που επιλέξετε το **θαλάσσιο ταξί** από Αίγινα, θα φτάσετε στο Αγκίστρι σε λιγότερο από 10 λεπτά και η διαδρομή θα σας κοστίσει **40€**.



eb8d275a45daad239807405684f0b8de
### Από που φεύγει το πλοίο για Αγκίστρι;


travelmyth.gr
2020.40

Πολλοί ταξιδιώτες γνωρίζουν από που στο λιμάνι του [Πειραιά](https://www.travelmyth.gr/πειραιας/ξενοδοχεια) φεύγουν τα πλοία για τις [Κυκλάδες](https://www.travelmyth.gr/κυκλαδες/ξενοδοχεια) και την [Κρήτη](https://www.travelmyth.gr/κρητη/ξενοδοχεια), αλλά όταν πρόκειται να ταξιδέψουν σε μικρότερα νησιά όπως το Αγκίστρι χρειάζεται να κάνουν μία αναζήτηση πριν φτάσουν στο λιμάνι. Φτάνοντας στο λιμάνι του Πειραιά, τα πλοία για Αγκίστρι αναχωρούν **από την πύλη Ε8**, η οποία απέχει λιγότερο από 10 λεπτά περπάτημα από τον σταθμό του ηλεκτρικού τρένου στον Πειραιά.



d9ecc21d20f84e30c97a7b280dd007f6
### Πως πάω Αγκίστρι από Πελοπόννησο;


travelmyth.gr
2020.40

Εάν ο τόπος αναχώρησής σας είναι η Πελοπόννησος, τότε μπορείτε να ταξιδέψετε ακτοπλοϊκώς από τα [Μέθανα](https://www.travelmyth.gr/μεθανα/ξενοδοχεια) προς την [Αίγινα](https://www.travelmyth.gr/αιγινα-αττικη/ξενοδοχεια) και από την Αίγινα με φέρρυ ή θαλάσσιο ταξί προς το Αγκίστρι. Σύμφωνα με τα δεδομένα του 2020, η διαδρομή πλοίου Μέθανα - Αίγινα πραγματοποιείται μόνο από την εταιρεία Saronic Ferries και το ταξίδι διαρκεί 50 λεπτά.



6742d63ed580a66ee54044a6cf4c0e71
### Που να μείνω στο Αγκίστρι;


travelmyth.gr
2020.40

Στο Αγκίστρι υπάρχουν πολλές και διάφορες επιλογές διαμονής για κάθε γούστο και πορτοφόλι. Εάν θέλετε να μείνετε σε κάποιο κεντρικό σημείο του νησιού, τότε μπορείτε να επιλέξετε κάποιο ξενοδοχείο στο [Μεγαλοχώρι](https://www.travelmyth.gr/αγκιστρι-αγκιστρι/ξενοδοχεια) ή κάποιο κατάλυμα στη [Σκάλα](https://www.travelmyth.gr/σκαλα-αγκιστρι/ξενοδοχεια), ανάλογα με το μέσο μετάβασης που θα επιλέξετε και το λιμάνι στο οποίο θα αποβιβαστείτε. Τα γραφικά [Λιμενάρια](https://www.travelmyth.gr/λιμεναρια-αγκιστρι/ξενοδοχεια) θα σας χαρίσουν μια πιο ήρεμη διαμονή, ενώ με ένα κατάλυμα στη [Σκληρή](https://www.travelmyth.gr/σκληρη/ξενοδοχεια) θα βρίσκετε μια ανάσα μακριά από την ομώνυμη παραλία.



6a04c93a5b51b6ba1655639ea7d74912
### Ποια μέρη έχει το Αγκίστρι;


travelmyth.gr
2020.40

Το Αγκίστρι πρόκειται για ένα μικρό σε έκταση νησί που αποτελείται από τέσσερις περιοχές: το **Μεγαλοχώρι ή Μύλος** όπως το αποκαλούν οι ντόπιοι που είναι η πρωτεύουσα του νησιού αλλά και ο μεγαλύτερος οικισμός του, η **Σκάλα**, όπου βρίσκεται και το δεύτερο λιμάνι του νησιού, τα **Λιμενάρια** και το **Μετόχι**.



39c0deefd2b8290ff44930c287b5d245
### Ποια είναι τα αξιοθέατα στο Αγκίστρι;


travelmyth.gr
2020.40

Το Αγκίστρι μπορεί να μην φημίζεται για τα αξιοθέατά του, διαθέτει όμως διάφορα μέρη που μπορεί να επισκεφθεί κανείς κατά τη διάρκεια της διαμονής του. Το νησί είναι διάσπαρτο με **βυζαντινές εκκλησίες** όπως η Ζωοδόχος Πηγή στο Μεγαλοχώρι, οι Άγιοι Ανάργυροι στη Σκάλα με τον χαρακτηριστικό μπλε τρούλο, η Αγία Κυριακή στα Λιμενάρια, η Παναγία στο Μετόχι που προσφέρει εκπληκτική θέα, αλλά και τα εκκλησάκια των Αγίων Πάντων είναι μερικές εκκλησίες που αξίζει να επισκεφθείτε. Περιοχές όπως η **Απόνησος**, η **Μεγαρίτισσα** και το **Κοντάρι** που αποτελεί και το ψηλότερο σημείο του νησιού, παρουσιάζουν ιδιαίτερο **αρχαιολογικό ενδιαφέρον**, ενώ μια επίσκεψη στο **Λαογραφικό Μουσείο στο Μεγαλοχώρι** θα εμπλουτίσει σίγουρα τις γνώσεις σας σχετικά με τον τρόπο ζωής των κατοίκων του νησιού ανά τα χρόνια. Στη διαδρομή προς την Απόνησο, στα νοτιοδυτικά του Αγκιστρίου, θα συναντήσετε τη **Λίμνη**, μια ειδυλλιακή περιοχή ντυμένη με πράσινο και γεμάτη πεύκα όπου αξίζει να κάνετε μια στάση για περπάτημα και φωτογραφίες. Επιστρέφοντας στην πρωτεύουσα, απέναντι από τη Μητρόπολη του Αγίου Γεωργίου βρίσκεται το **Οστεοφυλάκιο του Μεγαλοχωρίου**, ενώ στην εκκλησία του Αγίου Νικολάου μπορείτε να επισκεφθείτε και τους **τάφους των πειρατών**. Φυσικά, χάρη στο πράσινο και το πλήθος δέντρων που κοσμούν τις πλαγιές και τις εκτάσεις του νησιού, το Αγκίστρι ενδείκνυται και για **περιπάτους ή ποδηλασία**.



077cf25e618526817890174172316d9d
### Ποιες παραλίες έχει το Αγκίστρι;


travelmyth.gr
2020.40

Στο Αγκίστρι θα βρείτε πολλές παραλίες που διαθέτουν πεντακάθαρα γαλαζοπράσινα νερά αλλά και δέντρα και φυτά που κοσμούν τις αμμουδιές, δημιουργώντας μια ειδυλλιακή ατμόσφαιρα για κολύμπι και χαλάρωση δίπλα στη θάλασσα. Οι παραλίες της **Σκάλας** και του **Μεγαλοχωρίου** είναι από τις πιο δημοφιλείς του νησιού, ενώ έχουν εύκολη πρόσβαση και είναι οργανωμένες. Μερικές ακόμη παραλίες είναι η **Σκληρή**, η **Δραγωνέρα**, η **Μαρέζα**, η **Χαλικιάδα** που αποτελεί παραλία γυμνιστών και η **Απόνησος** η οποία είναι προσβάσιμη μέσω λεωφορείου ή ποδηλάτου.



b073079a5f7038a30dde607a2915d49f
### Τι δραστηριότητες μπορώ να κάνω στο Αγκίστρι;


travelmyth.gr
2020.40

Χάρη στο απέραντο πράσινο που στολίζει το Αγκίστρι, το νησί είναι ο ιδανικός προορισμός για τους λάτρεις των δραστηριοτήτων στη φύση.  

  

Αρκετοί επισκέπτες ασχολούνται με διάφορα **θαλάσσια σπορ** αλλά και **καταδύσεις**, ειδικά στις παραλίες της Σκάλας και της Απονήσου.  

  

Η **ποδηλασία** είναι επίσης μια αρκετά δημοφιλής δραστηριότητα. Ακόμη κι αν δεν έχετε δικό σας ποδήλατο, μπορείτε εύκολα να νοικιάσετε ένα από τα πάμπολλα σημεία ενοικίασης του νησιού, με κόστος περίπου 5€ την ημέρα.  

  

Εάν σας αρέσει η **ιππασία**, το Μεγαλοχώρι διαθέτει έναν Ιππικό Όμιλο, ενώ για τους πιο ρομαντικούς προσφέρεται και η δυνατότητα να κάνετε **βόλτα στο νησί με ενοικιαζόμενη άμαξα**.  

  

Το **ελεύθερο κάμπινγκ** είναι ακόμη μια δημοφιλής δραστηριότητα, καθώς οι άπλετες πράσινες εκτάσεις του νησιού και κυρίως όσες βρίσκονται κοντά και σε παραλίες, δημιουργούν μια ιδανική ατμόσφαιρα για εξορμήσεις στη φύση.  

  

Τέλος, δεν μπορείτε να φύγετε από το νησί χωρίς να κάνετε μια **μονοήμερη εκδρομή στην Απόνησο**. Υπάρχει λεωφορείο που μπορεί να σας μεταφέρει εκεί ή, εάν νιώθετε αρκετά γενναίοι, μπορείτε να κάνετε τη διαδρομή και με ποδήλατο. Μπορεί να κουραστείτε λίγο παραπάνω, αλλά η πανέμορφη διαδρομή με τα πεύκα και τη λίμνη του Αγκιστρίου θα σας ανταμείψει και με το παραπάνω.



5833c2dafc7cb9f3b9f22ae4c4404ac2
### Που να πάω στο Αγκίστρι;


travelmyth.gr
2020.40

Αν και μικρό, το Αγκίστρι διαθέτει αρκετά μέρη, παραλίες και αξιοθέατα για να σας κρατήσουν αμείωτο το ενδιαφέρον κατά τη διάρκεια της διαμονής σας. Πρώτος σταθμός είναι σίγουρα κάποια από τις **παραλίες**, όπως αυτή του Μεγαλοχωρίου ή τις Σκάλας, όπου μπορείτε να δροσιστείτε με μία βουτιά στα κρυστάλλινα νερά ή να απολαύσετε τον καφέ ή το φαγητό σας στις γειτονικές καφετέριες και ταβέρνες. Καθώς το Αγκίστρι είναι γεμάτο πράσινο, είναι ευκαιρία να ξυπνήσετε τον εξερευνητή μέσα σας και να πάτε για **πεζοπορία ή εκδρομή** στα όμορφα μέρη του νησιού και φυσικά στην Απόνησο. Τέλος, μην ξεχάσετε να επισκεφθείτε τα εστιατόρια και τις ταβέρνες του νησιού όπου μπορείτε να γευτείτε τα **παραδοσιακά πιάτα και τους φρέσκους μεζέδες** του Αγκιστρίου.



3d63f1f4657622ff377b4f7cccb25335
### Τι γεύσεις να δοκιμάσω στο Αγκίστρι;


travelmyth.gr
2020.40

Είτε περάσετε ένα μόνο Σαββατοκύριακο στο Αγκίστρι είτε περισσότερες μέρες, είναι σίγουρο πως θα απολαύσετε πλήρως την κουζίνα του. Εκτός από τους κλασικούς **μεζέδες** και τα ολόφρεσκα **θαλασσινά**, δεν πρέπει να παραλείψετε να δοκιμάσετε και τα παραδοσιακά πιάτα του νησιού, όπως το **λακλώρι** ή αλλιώς κολοκυθόπιτα, η **μουσέντα ή μουσούντα** που αποτελεί ένα είδος χορτόπιτας, και για επιδόρπιο το παραδοσιακό αμυγδαλωτό του νησιού **βοτσαλάκι**, **τηγανίτες**, **λουκουμάδες** και **δίπλες**. Πολλά τοπικά προϊόντα όπως οι **πράσινες ελιές θρούμπες** και το **πευκόμελο** αλλά και βότανα όπως **ρίγανη, θυμάρι και φασκόμηλο** είναι επίσης δημοφιλή στο νησί. Όσον αφορά το ποτό, μην ξεχάσετε να δοκιμάσετε κάποιο από τα **τοπικά κρασιά** που συνοδεύουν περίφημα τους μεζέδες που θα επιλέξετε. 



3966b221c4fcf65341e8637874c23e21
### Που βρίσκεται το Αγκίστρι;


travelmyth.gr
2020.40

Το Αγκίστρι βρίσκεται στο Αιγαίο Πέλαγος και αποτελεί μέρος του Αργοσαρωνικού, ενώ είναι ένα από τα νησιά που βρίσκονται ανάμεσα στην [Αίγινα](https://www.travelmyth.gr/αιγινα-αττικη/ξενοδοχεια) και την Επιδαυρία της [Πελοποννήσου](https://www.travelmyth.gr/πελοποννησος/ξενοδοχεια).



f44089e272e3ff9cadb936bf18618adb
### Που ανήκει το Αγκίστρι;


travelmyth.gr
2020.40

Το Αγκίστρι είναι μέρος του Αργοσαρωνικού και ανήκει στην Περιφέρεια Αττικής.



3228d457f153fc2e498fa73f37156559
### Ποιος είναι ο πληθυσμός του Αγκιστρίου;


travelmyth.gr
2020.40

Σύμφωνα με την απογραφή του 2011, ο πληθυσμός του Αγκιστρίου ανέρχεται στους 1.142 κατοίκους.


